Nogle få kilometer sydvest for Brovst ligger landsbyen Skovsgård, som i flere år blandt andet har været kendt for socialøkonomiske virksomheder som Skovsgård Hotel. Nu er byen og alle dens ildsjæle snublende tæt på en stor fjer i hatten: Titlen som Årets Landsby 2021. - Vi synes, at vi har noget særligt at byde på. Vi synes, at helt herude på landet i Jammerbugt Kommune lykkedes vi med social inklusion. Arrangementer, som er helt særlige. Så det er vi lidt stolte, siger Jenni Hviid, der er med i styregruppen i Liv i By og Skole. Skovsgård bliver større I dag kiggede bedømmelseskomiteen forbi byen for at finde ud af, om den er værdig til titlen. De otte dommere kommer fra Landdistrikternes Fællesråd, og de mødtes i dag foran brugsen. Herefter gik programmet i gang, og første stop var ved nogle nye lejligheder, der er under opførsel. Et tegn på, at byen vokser. - Bosætning er vigtigt sådan et sted som vores, og det kunne jo godt være, at når andre hører om vores lille smørhul, at de også kunne tænke sig at flytte hertil. Så det betyder rigtig meget for os, siger Jenni Hviid. Det er tre landsbyer, der er med i opløbet om at blive året landsby 2021. Stjær ved Skanderborg, Broager Land på Als og Skovsgård ved Brovst. Håber at aktivere Længere ude på ruten ventede også ”Aktive Familier i Skovsgaard” på dommerne. Aktive Familier er et tilbud til de familier, som ikke deltager i det almindelige sport og foreningsliv. - Der er rigtig mange, der er med i de lokale foreninger, men der sidder altså også nogle børn og nogle familier, som ikke kommer ud i foreninger, fordi man måske ikke har tradition for det, siger medlem af Styregruppen for Aktive Familier Pia Skifter Sørensen. Hun fortsætter: - Og dem kunne vi egentlig godt tænke os at få aktiveret. Alle de her "ikke-foreningsvante", som vi kalder dem. Her i Skovsgård synes vi, at vi har rigtig mange udeområder, som man kunne bruge. Så vi kunne rigtig godt tænke os at få revet folk ud på græsset og i skoven Komiteen besøgte også Skovsgaard Hotel, der ventede med kaffe og historien om det socialpædagogiske projekt bag hotellet.

Opsummering:
I næste uge bliver Årets Landsby fundet, og det kan blive Skovsgård ved Brovst. Udover æren består præmien af en fest for hele landsbyen.